ಆಸ್ಪತ್ರೆಯಲ್ಲಿದ್ರೂ ಕೆಲಸ ಮರೆಯದ ಸಿಎಂ, ಕಡತಗಳಿಗೆ ಸಹಿ ಬೆಂಗಳೂರು: ಕೊರೊನಾ ಸೋಂಕು ಹಿನ್ನೆಲೆಯಲ್ಲಿ ಸಿಎಂ ಬಿ.ಎಸ್. ಯಡಿಯೂರಪ್ಪ ಮಣಿಪಾಲ್ ಆಸ್ಪತ್ರೆಗೆ ದಾಖಲಾಗಿದ್ದಾರೆ. ವೈದ್ಯರಿಂದ ಸೂಕ್ತ ಚಿಕಿತ್ಸೆ ಪಡೆಯುತ್ತಿರುವ ಬಿಎಸ್ವೈ, ಅನಾರೋಗ್ಯದ ನಡುವೆಯೂ ತಮ್ಮ ಕೆಲಸವನ್ನ ಮಾತ್ರ ಚಾಚೂ ತಪ್ಪದೇ ಮಾಡುತ್ತಿದ್ದಾರೆ. ಅದರಂತೆ ಇಂದು ಕೆಲವು ಕಡತಗಳಿಗೆ ಸಹಿ ಮಾಡಿರುವ ಸಿಎಂ ಅವರ ಫೋಟೋ ಹಾಗೂ ವಿಡಿಯೋ ವೈರಲ್ ಆಗಿವೆ. ಒಂದಿಷ್ಟು ಕಡತಗಳನ್ನ ಪರಿಶೀಲನೆ ಮಾಡಿ ಸಿಎಂ ಸಹಿ ಹಾಕಿದ್ದಾರೆ ಎನ್ನಲಾಗಿದೆ. ಅಂದ್ಹಾಗೆ ಯಡಿಯೂರಪ್ಪ ಅವರು, ಆಸ್ಪತ್ರೆಗೆ ದಾಖಲಾದ ಮೇಲೂ ಮುಂಚಿನಂತೆಯೇ ಫುಲ್ ಆಯಕ್ಟಿವ್ ಆಗಿದ್ದಾರೆ. ಚಿಕಿತ್ಸೆಯ ಮಧ್ಯೆ ಬಿಡುವು ಸಿಕ್ಕಿದಾಗ ಪುಸ್ತಕಗಳನ್ನ ಓದುತ್ತಿದ್ದಾರೆ. ಇನ್ನು ಕಡತಗಳಿಗೆ ಸಹಿ ಹಾಕಿರುವ ಸಿಎಂ ಇಂದು ದೂರವಾಣಿ ಮೂಲಕವೇ ಸಭೆಯನ್ನ ನಡೆಸಿದ್ದರು. ರಾಜ್ಯದಲ್ಲಿ ವೆಂಟಿಲೇಟರ್ ಬೆಡ್ ಗಳನ್ನು ಹೆಚ್ಚಿಸುವ ಸಂಬಂಧ ಮುಖ್ಯಮಂತ್ರಿ ಬಿ.ಎಸ್.ಯಡಿಯೂರಪ್ಪ ಅವರು ಇಂದು ಅಧಿಕಾರಿಗಳೊಂದಿಗೆ ದೂರವಾಣಿ ಮುಖಾಂತರ ಸಭೆ ನಡೆಸಿದ್ದಾರೆ.